วันอังคารที่ 28 กันยายน 2564
สธ.ย้ำศูนย์อพยพเข้มมาตรการโควิด ป้องกันเกิดคลัสเตอร์ช่วงน้ำท่วม
กระทรวงสาธารณสุขย้ำศูนย์อพยพเข้มมาตรการโควิด ป้องกันเกิดคลัสเตอร์ช่วงน้ำท่วม แนะจัดการสิ่งแวดล้อม เว้นระยะห่าง ลดความแออัด ประเมินอาการตนเอง ทั้งผู้อพยพและผู้ให้การช่วยเหลือ หากมีอาการทางเดินหายใจให้รีบแจ้งทันที ป้องกันตนเองสูงสุดตลอดเวลา
กระทรวงสาธารณสุขย้ำศูนย์อพยพเข้มมาตรการโควิด ป้องกันเกิดคลัสเตอร์ช่วงน้ำท่วม แนะจัดการสิ่งแวดล้อม เว้นระยะห่าง ลดความแออัด ประเมินอาการตนเอง ทั้งผู้อพยพและผู้ให้การช่วยเหลือ หากมีอาการทางเดินหายใจให้รีบแจ้งทันที ป้องกันตนเองสูงสุดตลอดเวลา งดจับกลุ่มรวมตัว พร้อมแนะ10เรื่องเตรียมพร้อมรับมือน้ำท่วม, 6วิธีปฏิบัติเมื่อน้ำท่วม, 7ข้อควรระวัง และ8สิ่งควรทำหลังน้ำลด
วันนี้ (28กันยายน2564)ที่ศูนย์แถลงข่าวสถานการณ์โรคติดเชื้อไวรัสโคโรนา2019กระทรวงสาธารณสุข จ.นนทบุรี นพ.สุวรรณชัย วัฒนายิ่งเจริญชัย อธิบดีกรมอนามัย แถลงข่าวการปฏิบัติตัวช่วงน้ำท่วมกับการป้องกันโควิด19 ว่า สถานการณ์อุทกภัยจากพายุเตี้ยนหมู่ขณะนี้มีผู้ได้รับผลกระทบใน30จังหวัด145อำเภอ548ตำบล2,401หมู่บ้าน รวม71,093ครัวเรือน พบเสียชีวิต6ราย และสูญหาย2ราย ภาพรวมแบ่งออกเป็นพื้นที่เสี่ยงน้ำท่วม พื้นที่น้ำท่วมเพิ่มขึ้น น้ำท่วมทรงตัว และน้ำท่วมลดลง โดยมีข้อแนะนำการปฏิบัติตัวต่างๆ ดังนี้
10เรื่องเตรียมพร้อมรับมือน้ำท่วมได้แก่1.ติดตามข่าวสารสถานการณ์น้ำท่วมอย่างใกล้ชิด2.ย้ายสิ่งของขึ้นที่สูง3.รู้เบอร์โทรฉุกเฉิน4.เรียนรู้เส้นทางอพยพไปที่ปลอดภัยใกล้บ้าน5.เตรียมโทรศัพท์มือถือ เครื่องอุปโภคบริโภค อุปกรณ์ทำอาหาร อาหารแห้ง น้ำดื่มสะอาด ยารักษาโรค และอุปกรณ์สิ่งจำเป็น6.เตรียมกระสอบทรายอุดช่องว่างที่น้ำจะไหลเข้าบ้าน7.นำยานพาหนะไปจอดในพื้นที่น้ำท่วมไม่ถึง8.ปิดเครื่องใช้ไฟฟ้า เตาแก๊สยกเบรกเกอร์ ปิดบ้านให้เรียบร้อยก่อนออกจากบ้าน9.เขียนที่ฟิวส์หรือเบรกเกอร์ว่าตัวใดควบคุมการใช้ไฟฟ้าจุดใดและ10.หากน้ำท่วมฉับพลันไม่ควรขับรถฝ่าทางน้ำหลาก ให้ออกจากรถและไปอยู่ในที่สูงทันที
6วิธีปฏิบัติตัวระหว่างน้ำท่วมได้แก่1.ปิดอุปกรณ์ไฟฟ้าเมื่อน้ำท่วมบ้านทันที2.หลีกเลี่ยงใช้อุปกรณ์ไฟฟ้าที่เปียกน้ำ3.ระวังสัตว์อันตราย เช่น งู ตะขาบ ที่อาจจะหนีน้ำเข้ามาในบ้าน4.ระวังแก๊สรั่ว5.ทำความสะอาดสิ่งของที่จำเป็นต้องใช้ ห้ามบริโภคทุกสิ่งที่สัมผัสน้ำ และ6.ขับถ่ายถูกสุขาภิบาล โดยใช้ส้วมเฉพาะกิจ เช่น ส้วมเก้าอี้พลาสติก ส้วมถังพลาสติก หรือส้วมกล่องกระดาษ หลังขับถ่ายเสร็จแล้วใช้ปูนขาวหรือขี้เถ้าทำลายเชื้อ มัดถุงให้แน่นเพื่อป้องกันแพร่กระจาย รวบรวมไปรอกำจัด
7ข้อควรระวังช่วงน้ำท่วมได้แก่1.ไม่เดินไปในเส้นทางน้ำหลาก เพราะอาจถูกน้ำพัดพาสูญหาย2.ไม่ควรขี่จักรยานลุยน้ำ เพราะอาจมีหลุมบ่อที่มองไม่เห็น3.ระวังสัตว์มีพิษ4.ระวังการใช้เตา5.สวมรองเท้าบูทหรือวัสดุป้องกันเวลาเดินย่ำน้ำ ลดโอกาสถูกของมีคมบาด หรือเชื้อโรคมากับน้ำเข้าไปในบาดแผลหรือโรคฉี่หนู6.ไม่ควรเข้าใกล้อุปกรณ์ไฟฟ้าและสายไฟ และ7.ระวังแก๊สรั่ว
และ8สิ่งที่ควรทำหลังน้ำลดได้แก่1.ตรวจสอบระบบไฟฟ้าหลังกลับเข้าบ้าน2.สำรวจความเสียหายโครงสร้างบ้านและบริเวณโดยรอบ เพื่อความปลอดภัยและซ่อมแซม3.เตรียมการก่อนทำความสะอาดบ้าน ได้แก่ อุปกรณ์ทำความสะอาด อุปกรณ์ป้องกันตนเอง เช่น หน้ากากอนามัย ถุงมือยาง รองเท้ายาง ฯลฯ4.ดูแลปรับปรุงห้องครัว ขัดล้างขจัดคราบเชื้อรา5.ทำความสะอาดทันทีหลังน้ำลดจะขจัดคราบได้โดยง่าย6.ดูแลปรับปรุงห้องส้วม หากส้วมเต็มหรืออุดตันใช้นำน้ำหมักชีวภาพราดลงคอห่านหรือโถส้วม หากแก้ไขไม่ได้ให้ช่างสุขภัณฑ์มาดำเนินการ7.ทำความสะอาดสิ่งของเครื่องใช้ เสื้อผ้าซักให้สะอาดผึ่งให้แห้ง และ8.คัดแยกขยะ
นพ.สุวรรณชัย กล่าวต่อว่า โอกาสแพร่ระบาดของโรคโควิด19ช่วงน้ำท่วม คือ การรวมตัวกันของผู้อพยพที่ศูนย์พักพิง ดังนั้น ผู้จัดการหรือควบคุมดูแลศูนย์พักพิงต้องดำเนินมาตรการป้องกันโควิด2ประการ คือ1.จัดการสิ่งเแวดล้อม สุขลักษณะ สุขอนามัยและสุขาภิบาล เพื่อป้องกันโรคที่มากับน้ำท่วม โรคที่มากับอาหารและน้ำ และโรคโควิด เน้นทำความสะอาดพื้นผิว จัดระบบถ่ายเทอากาศ จัดการไม่ให้เกิดความแออัด และ2.จัดการให้ผู้คนในศูนย์อพยพมีความปลอดภัย โดยผู้อพยพและผู้ให้การช่วยเหลือควรประเมินตนเอง หากมีอาการทางเดินหายใจให้รีบแจ้งบุคลากรทางการแพทย์ทันที โดยเฉพาะผู้ให้การช่วยเหลือควรหยุดการไปช่วยผู้ประสบภัยทันที นอกจากนี้ ให้ปฏิบัติตามมาตรการป้องกันโรคอย่างเคร่งครัด โดยเฉพาะการเว้นระยะห่าง สวมหน้ากากอนามัย ล้างมือ บ่อยๆ ซึ่งป้องกันทั้งโควิดและโรคอื่นๆ หลีกเลี่ยงสัมผัสใบหน้า ไม่ใช้สิ่งของร่วมกัน รับประทานอาหารสุกร้อน ไม่รวมกลุ่มรับประทานหรือจับกลุ่มพูดคุย สิ่งของบริจาคต้องมีความสะอาด หากดำเนินการตามมาตรการป้องกันโรคจะลดความเสี่ยงและโอกาสเกิดคลัสเตอร์ศูนย์พักพิง
ทั้งนี้ กระทรวงสาธารณสุขดำเนินการรับมือภาวะน้ำท่วม4ประการ คือ1.สถานพยาบาลทุกแห่งเตรียมพร้อมให้บริการหรือนำส่งต่อผู้ป่วยไปสถานพยาบาลอื่นที่ปลอดภัยและพร้อมมากกว่าหากให้บริการไม่ได้2.ปรับการจัดบริการให้สอดคล้องกับสถานการณ์3.ดูแลกลุ่มผู้ป่วยเรื้อรังและติดเตียง ในพื้นที่ยากลำบากในการเข้าถึง โดยอาศัยทีมหมอครอบครัว อาสาสมัคร ภาครัฐ เอกชน และประชาสังคม และ4.สื่อสารสร้างความรอบรู้จัดเตรียมให้บริการในเรื่องสุขอนามัย สุขาภิบาล และโรคที่มากับน้ำท่วม อย่างไรก็ตาม น้ำท่วมมาแล้วผ่านไป สิ่งสำคัญคือการดูแลสุขภาพร่างกายและจิตใจตนเองเพื่อรับมือกับภัยนี้ เมื่อน้ำผ่านไปก็ฟื้นฟูกลับมาดำเนินชีวิตตามปกติ
*********************************** 28กันยายน 2564